**TÁJÉKOZTATÓ EGYÉB SZÁLLÁSHELYET ÜZEMELTETŐK RÉSZÉRE**

**Tisztelt Szállásadók!**

Közeledik november 30-a, mely dátumra vonatkozóan a 239/2009. (X.20) Kormányrendelet nyilatkozattételi és adatszolgáltatási kötelezettséget ír elő az Önök számára. Ebben szeretnénk segítséget nyújtani az alábbiakban:

**TENNIVALÓK LÉPÉSENKÉNT**

1. **Minden egyes szálláshelynek át kell tekintenie a Kormányrendelet 1. számú mellékeltében található megváltozott bejelentési és üzemeltetési követelményeket és szükség szerint gondoskodnia kell a szálláshelye ennek való megfeleltetéséről.**

**Egyéb szálláshelyre vonatkozóan a követelmények a következők:**

**„**6. Egyéb szálláshely

6/A. Bejelentési követelmény

1. A szoba nagysága:

a) egyágyas: legalább 8 négyzetméter,

b) két- vagy több ágyas: legalább 12 négyzetméter, a harmadik ágytól ágyanként további 4 négyzetméter,

2. Vizesblokk: a vendégek számára elkülönített fürdőszoba/zuhanyozó vagy mosdó, WC, - kefetartóval, WC-papír-tartó papírral, higiéniai hulladék-tárolóval.

3. Kávékonyha: kávé, tea főzésére, reggeli jellegű ételek készítésére alkalmas berendezéssel (főzőlap, mosogató, asztal, szék) és felszereléssel (edények), a vendégek számára elkülönített hűtőszekrény-használattal.

6/B. Üzemeltetési követelmény

1. Ügyelet: a szállásadó vagy megbízottja a helyszínen vagy ügyeleti telefonszám megadásával biztosítja.

2. A helyszíni ügyeleti időszakon kívül a vendégek számára belépés biztosítása.

3. Takarítás:

a) vendégszoba legalább hetente egyszer, ágyneműhuzat- és törülközőcserével egyidejűleg. (ágynemű: 1 db paplan, 1 db párna személyenként, törülköző: 1 db kéztörlő, 1 db nagyméretű törülköző személyenként), az új vendégek érkezése előtt minden esetben,

b) a közösen használt helyiségek takarítása mindennap.

4. Fürdőszoba/zuhanyozó vagy mosdó bekészítése: adagolós folyékony szappan vagy tusfürdő, hajszárító.

5. WC bekészítése: WC-papír, tartalék WC-papír, higiénikus kézszárításra alkalmas bekészítés vagy berendezés.

6. A szálláshely-szolgáltató köteles a szálláshely bejáratán kívül jól látható módon feltüntetni a szálláshely nevét, a szállás típusát (magyar, angol és/vagy német nyelveken), valamint a szálláshelyen belül - jól látható módon - feltüntetni a szálláshely nevét, a szállásadó nevét és telefonszámát és üzemeltetési engedély-számát.

7. A szálláshely-szolgáltató felelőssége a szolgáltatást igénybe vevő személyek vagyoni és személyi biztonságára vonatkozó előírások maradéktalan betartása és betartatása.

8. Az 5. § (3) bekezdésében foglalt szálláshelykezelő szoftver.”

**Ezt követően 2019. november 30. napjáig** a szálláshely üzemeltetője a megfelelőségről **nyilatkozatot köteles benyújtani a jegyzőhöz.** A nyilatkozat letölthető a <https://onkormanyzat.zalakaros.hu/> honlapról vagy átvehető a hivatal adóügyi csoportjánál illetve a Tourinform irodában.

1. **Minden egyes szálláshelynek gondoskodnia kell szálláshelykezelő szoftver beszerzéséről és azt ezt igazoló dokumentumot szintén be kell nyújtani a jegyzőnek 2019. november 30. napjáig.** A Magyar Turisztikai Ügynökség ingyenes szálláshelykezelő szoftvert biztosít a maximum 8 szobával és 16 férőhellyel rendelkező szálláshely számára, mely „Az én vendégszobám” nevű alkalmazás. A szoftver beszerzéséről szóló igazolás az <https://igazolas.azenvendegszobam.hu/> oldalról nyomtatható ki egy rövid regisztráció elvégzése után. A regisztráció során a szálláshely adatait kell megadni a működési engedélyben szereplő adatokkal megegyezően, majd az igazolást ki kell nyomtatni.

 ***AZ IGAZOLÁS NYOMTATÁSÁBAN SEGÍTSÉGET NYÚJTANAK A TOURINFORM IRODA MUNKATÁRSAI, KÉREM KERESSÉK ŐKET BIZALOMMAL!***

1. ***Valamennyi egyéb szálláshelynek el kell végezni a szálláshely regisztrációját a 2019.12.01-2019.12.31. közötti időszakban az NTAK oldalán.*** *A regisztrációról részletes tájékoztató olvasható a* <https://info.ntak.hu/regisztracio/> oldalon. **A REGISZTRÁCIÓHOZ SZINTÉN SEGÍTSÉG KÉRHETŐ A TOURINFORM IRODA MUNKATÁRSAITÓL!**

**Figyelem! A regisztrációhoz minden esetben Ügyfélkapu hozzáférés szükséges, aki nem rendelkezik ilyennel, kérem keresse fel az okmányirodát, ahol elkészítik részére.**

Az egyéb szálláshelyeknek a regisztrációt követően 2020. január 1-jétől a szálláshelykezelő szoftverükön keresztül havi adatszolgáltatást kell nyújtaniuk a szálláshelyük forgalmáról.

**FONTOS, HOGY MIND A NYILATKOZATOT, MIND AZ IGAZOLÁST SZÁLLÁSHELYENKÉNT KELL BENYÚJTANI!**

Kérem a fentiek határidőre történő megvalósításában szíves együttműködésüket! Amennyiben kérdésük merülne fel a fentiekkel kapcsolatban akkor kérem, hogy küldjék a penzugy@zalakaros.hu email címre vagy hívják a 93/540-039 –es telefonszámot.

Zalakaros, 2019. november 13.

Szabóné Dr. Csányi Mariann

 jegyző